
Svar på søknad hogst i marka - gnr 80 bnr 2 - Rælingen - Sørvest for Stumyra
 
Saksopplysninger og områdebeskrivelse
Det er søkt om hogsttillatelse i feltet «Bestand 14 teig 3»/ 470810 sørvest for Stumyra på eiendom gnr 80 bnr 8 med hovednummer gnr 80 bnr 2 i Rælingen kommune. Grunneier er Thomas Karlstad. Bestandet ligger i Østmarka i det geografiske virkeområdet for Markaforskriften. 

	Bestand

470810
		TiltaksID 
i kart

	

	


13474
	Bonitet

G17
	Alder (år)
 35
	Hogstkl.

3 og 5
	Areal (daa)

25
	Volum, m3

200
	Hogstform

Selektiv hogst



Det er søkt om selektiv hogst i et felt på 25 dekar med samlet uttak på 200 m3. Søker har oppgitt at det skal hogges langs skiløype for å åpne opp løypa og gjøre det enklere å kjøre maskin. 
Utkjøring av tømmer og velteplass til skogsbilvei/kommunal vei i Ulleråsen/Tomter.  

Skogen som skal avvirkes, består hovedsakelig av gran. Noen av feltene har barblanding og bjørk eller blanding gran og bjørk. Feltene er oppgitt å være hogstklasse 5. 

Etter hogst ønsker søker å satse på gran, furu og bjørk. Planlagt foryngelsesmetode er naturlig foryngelse og planting. 
Skogen er fleraldret og er i skogbruksplan registrert som hogstklasse 3. 
Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv


Kartinnsynsløsningen ut.no viser at det er merkede turstier i det omsøkte feltet, og det er mulighet for at driftsvei også vil krysse denne. Det er derfor behov for at DNT Oslo og Omegn varsles minst to uker før hogsten. Ved å varsle kan alternative ruter som går utenom de omsøkte feltene, brukes. DNT vil også ha mulighet til å legge om deler av stier midlertidig. I varslingen må hogstens varighet og oppstart inngå. 

Driftsveier må videre ryddes for kvist, og kjøreskader jevnes ut etter avslutning av hogsten, jf. skogbruksloven §8. 

Det er preparerte skiløyper som blir berørt, jf. søknaden. Skiforeningen skal varsles i god tid i forkant, minimum to uker, før hogsten om hogstens varighet og oppstart om driften skal skje i skisesongen.  

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved tursti, skiløype og hogst ved utkjørsel av driftsvei på skogsbilvei. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet. 

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Siden søknaden ikke omfatter flatehogst eller frøtrestillingshogst, gjelder ikke denne arealgrensen. 

Feltet ligger ca. 200-230 m.o.h. Det er ikke nær elver eller tjern. Feltet er i småkupert terreng med bratte og flatere partier. Nærvirkning og fjernvirkning er begrenset, men de som ferdes på sti eller skiløype vil oppleve en viss endring. Det er landskapsmessig positivt å foreta selektiv hogst. Selektiv hogst er en såkalt lukket hogstform der minimum 40% av trærne beholdes. Det er likevel viktig å bevare en andel trær i fuktige drog. 

Det skal settes igjen livsløpstrær i feltet, og disse bør være blant de eldste trærne i bestandet med god stabilitet mot vind. Livsløpstrær, menneskeskapte høystubber, døde trær og gjenstående levende trær vil dempe landskapsvirkning av hogst og skape grunnlag for mer variasjon og større naturmangfold.

Regionkontor landbruk har en tilskuddsordning for lukkede hogster finansiert av Akershus fylkeskommune, se vedlagte skjema. 

Kulturminner
Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Akershus fylkeskommune kulturminneavdelingen varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det funnet to fuktige drog med fuktighet i dybde 0-25 cm. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase, Artsdatabankens Artskart og Oslo kommunes Naturkart der følgende utvalgskriterier satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper 

Det er i de omsøkte feltene eller planlagte driftsveier ikke gjort konkrete artsfunn i Naturbase nevnt over etter søkekriteriene. Det er i 1998 gjort funn av furustokkjuke, Phellinus pini, nordøst i det omsøkte feltet, og arten har status Nær Truet, NT, på Norsk Rødliste. 

Det er to MiS-figurer vest for det omsøkte feltet. De to MiS-figurene er hhv. 9 og 2 dekar, og de er karakterisert med gammel barskog og liggende død ved. Det forutsettes at grensene for MiS-figurene overholdes ved merking i felt eller på annen måte. 

Naturbase viser at det er en nøkkelbiotop fra 1998 i kategori «viktig» med en noe større avgrensning enn MiS-figurene totalt. Kartanalyse viser at 1,6 dekar av denne naturtypen med «Gammel barskog» med status «Viktig» inngår i denne naturtypen, og av dette er 0,4 dekar av nøkkelbiotop. Det er derfor naturlig at vektlegging på å bevare død ved samt livsløpstrær av de eldste trærne gjøres i det bratte terrenget der denne naturtypen overlapper med det omsøkte feltet. 

Vi minner også om at ugler og rovfugl kan ha reir i området. Vi ber derfor spesielt om oppmerksomhet og hensyn rundt eventuelle slike reir. Trær med hull for hakkespettreir bør også bevares. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt i tråd med lovverket og er vurdert som grunnlag for vedtaket. Det er søker som skal ta kostnaden ved miljøforringelse gjennom bevaring av MiS-figurene, hensyn til naturtype og generelt slik at det er gjøres hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12).  

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt felt «Bestand 14 teig 3»/ 470810 på eiendom gnr 80 bnr 8 med hovednummer gnr 80 bnr 2 i Rælingen kommune med følgende vilkår:
1. Det skal tas hensyn til fuktige drog med bevaring av en høyere andel trær i disse. 
2. Bjørk og andre lauvtrær skal bevares.
3. Gjenvekst av gran og furu skal bevares.
4. Livsløpstrær skal gjensettes, se over om omtale av livsløpstrær.
5. Drift skal legges opp slik at driftsvei i terreng krysser minimalt over fuktige drog. Ved kryssing av bekk skal det bygges midlertidig bru.
6. Stier og skiløyper skal ryddes for hogstavfall etter avslutning av hogsten i feltene.
7. Terrengskader som følge av driften, skal utbedres etter avslutning av hogsten.
8. Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter.
9. Det forutsettes at tømmer bringes fram til velteplass, og det skal tas hensyn til allmennheten ved utkjøring på skogsbilvei/kommunal vei.
10. DNT Oslo og Omegn skal varsles en uke i forkant om hogsten foretas på barmark. 
11. Skiforeningen skal varsles om driftens oppstart og varighet minst to uker før hogsten dersom den skal foretas vinterstid.  

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 

